钦定古今图书集成/明伦汇编/氏族典/第229卷 > 杨畏
## 钦定古今图书集成/明伦汇编/氏族典/第229卷 > 杨畏

按《宋史杨畏传》：“畏字子安，其先遂宁人，父徙洛阳。畏
幼孤，好学，事母孝。擢进士第，调成纪主簿，不之官，刻
志经术，以所著书谒王安石、吕惠卿，为郓州教授，自
是尊安石之学，除西京国子监教授。舒亶荐为监察
御史里行。舒亶罢，畏坐左转宗正丞，出提点夔州路
刑狱。元祐初，请祠归洛。吕大防、刘挚为相，俱与畏善”，
用畏为工部员外郎，除监察御史，擢殿中侍御史。畏
助大防攻挚，挚罢，苏颂为相，畏复攻颂。颂罢，畏意欲
苏辙为相。宣仁后外召范纯仁为右仆射，畏又攻纯仁。畏本附辙，知辙不相，复上疏诋辙不可用。其倾危
反复如此，百僚莫不侧目。迁侍御史、礼部侍郎。及大
防为宣仁后山陵使，畏首背大防，荐章惇、吕惠卿可
大任。惇入相，徙畏吏部。曾布、蔡汴言畏平日所为于
惇，遂以宝文阁待制出知真定府，寻落职，知虢州，入
元祐党。后知郢州，复集贤殿修撰、知襄州，移荆南，提
举洞霄宫。未几，知邓州。再丐祠，以言者论列落职，主
管崇禧观。蔡京为相，畏遣子侄见京，以元祐末《论苏
辙不可大用》等章自明，又因京党河南尹薛昂致言
于京，遂出党籍。寻复宝文阁待制。政和二年卒，年六
十九。